Talle vas ná 4 familielede op plaas vermoor isArgieffoto: Kent Williamson Die polisie het vier verdagtes in hegtenis geneem ná die moord op vier familielede op ŉ plaas in die Balfour-distrik in Mpumalanga. Sers. Gerald Sedibe, woordvoerder van die polisie, het gesê Gert Smuts (78), sy vrou Paulina (70), hul seun Louis (47) en skoondogter Belinda (42) se liggame is vanoggend gevind op die plaas Modderbult. Hulle is doodgeskiet. Sedibe het die moordtoneel as “gruwelik” beskryf en gesê die moord was “onmenslik”. Die polisie het op vuurwapens en juwele op die toneel afgekom wat deur die moordenaars agtergelaat is. “’n Toyota Prado is egter gesteel en die polisie het onmiddellik met ŉ soektog na die verdagtes begin.” Volgens Sedibe is die motor met behulp van ŉ Tracker-opsporingstelsel in Balfour gevind. “Toe polisiebeamptes die motor nader het die verdagtes op hulle losgebrand. Die polisie het teruggeskiet en een verdagte is gewond.” Sedibe het gesê die gewonde verdagte is onder polisiebewaking in die hospitaal opgeneem terwyl nog ŉ verdagte in hegtenis geneem is. “Die polisie het ŉ 9 mm-pistool en ŉ skootrekenaar in die motor gevind.” Dit het intussen aan die lig gekom dat nog twee verdagtes in hegtenis geneem is. Volgens Sedibe is hulle glo in besit gevind van items wat tydens die aanval gesteel is. “Ons probeer nog vasstel of hulle aan die moorde verbind kan word.” Die polisie se ondersoek duur voort. Daar was reeds minstens 30 plaasaanvalle in Februarie in Suid-Afrika. Ian Cameron, AfriForum se hoof van gemeenskapsveiligheid, het Dinsdagoggend gesê 11 mense is reeds hierdie maand in plaasaanvalle vermoor. “Vyf mense is in die afgelope 24 uur in twee verskillende aanvalle vermoor, onderskeidelik in Mpumalanga en Limpopo. Hoeveel mense moet nóg in dié land vermoor word voordat daar daadwerklik opgetree word? Dit wil voorkom of die regering nie bereid is om landsburgers te beskerm nie,” het Cameron gesê.